CELEX: 32021R1418
Language: el
Date: 2021-06-23 00:00:00
Title: Κατ’ εξουσιοδότηση κανονισμός (ΕΕ) 2021/1418 της Επιτροπής της 23ης Ιουνίου 2021 για την τροποποίηση του κατ’ εξουσιοδότηση κανονισμού (ΕΕ) αριθ. 640/2014 όσον αφορά τους κανόνες επιβολής κυρώσεων στο πλαίσιο καθεστώτων ενίσχυσης για ζώα ή μέτρων στήριξης που αφορούν ζώα

31.8.2021   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 305/6
               
            
         ΚΑΤ’ ΕΞΟΥΣΙΟΔΟΤΗΣΗ ΚΑΝΟΝΙΣΜΟΣ (ΕΕ) 2021/1418 ΤΗΣ ΕΠΙΤΡΟΠΗΣ
         της 23ης Ιουνίου 2021
         για την τροποποίηση του κατ’ εξουσιοδότηση κανονισμού (ΕΕ) αριθ. 640/2014 όσον αφορά τους κανόνες επιβολής κυρώσεων στο πλαίσιο καθεστώτων ενίσχυσης για ζώα ή μέτρων στήριξης που αφορούν ζώα
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΕ) αριθ. 1306/2013 του Ευρωπαϊκού Κοινοβουλίου και του Συμβουλίου, της 17ης Δεκεμβρίου 2013, σχετικά με τη χρηματοδότηση, τη διαχείριση και την παρακολούθηση της κοινής γεωργικής πολιτικής και την κατάργηση των κανονισμών (ΕΟΚ) αριθ. 352/78, (ΕΚ) αριθ. 165/94, (ΕΚ) αριθ. 2799/98, (ΕΚ) αριθ. 814/2000, (ΕΚ) αριθ. 1290/2005 και (ΕΚ) αριθ. 485/2008 του Συμβουλίου (1), και ιδίως το άρθρο 63 παράγραφος 4, το άρθρο 64 παράγραφος 6 και το άρθρο 77 παράγραφος 7,
         Εκτιμώντας τα ακόλουθα:
         
                     (1)
                  
                  
                     Το άρθρο 31 παράγραφος 1 του κατ’ εξουσιοδότηση κανονισμού (ΕΕ) αριθ. 640/2014 της Επιτροπής (2), όπως τροποποιήθηκε με τον κατ’ εξουσιοδότηση κανονισμό (ΕΕ) 2021/841 της Επιτροπής (3), προβλέπει ότι το συνολικό ποσό της ενίσχυσης ή της στήριξης που δικαιούται ο δικαιούχος θα πρέπει να καταβάλλεται με βάση τον αριθμό των ζώων που έχουν προσδιοριστεί σύμφωνα με το άρθρο 30 παράγραφος 3 του κατ’ εξουσιοδότηση κανονισμού (ΕΕ) αριθ. 640/2014, υπό τον όρο ότι δεν διαπιστώνονται περισσότερα από τρία ζώα που δεν έχουν προσδιοριστεί και ότι τα ζώα που δεν έχουν προσδιοριστεί μπορούν να αναγνωρίζονται ατομικώς με οποιοδήποτε μέσο προβλέπεται στο σύστημα αναγνώρισης και καταγραφής των ζώων όπως ορίζεται στο άρθρο 2 παράγραφος 1 σημείο 7) του εν λόγω κανονισμού. Ωστόσο, η ατομική αναγνώριση των ζώων δεν αφορά είδη ζώων άλλα από τα βοοειδή και τα αιγοπρόβατα. Επιπλέον, το άρθρο 31 παράγραφος 2 του κατ’ εξουσιοδότηση κανονισμού (ΕΕ) αριθ. 640/2014 ορίζει ότι η διοικητική κύρωση επιβάλλεται μόνον όταν δεν έχουν προσδιοριστεί περισσότερα από τρία ζώα, χωρίς να γίνεται αναφορά στην περίπτωση τριών ή λιγότερων βοοειδών και αιγοπροβάτων που δεν έχουν προσδιοριστεί και τα οποία δεν μπορούν να αναγνωριστούν ατομικώς με οποιοδήποτε μέσο προβλέπεται στο σύστημα αναγνώρισης και καταγραφής των ζώων.
                  
               
                     (2)
                  
                  
                     Ο δεύτερος όρος του άρθρου 31 παράγραφος 1 στοιχείο β) του κατ’ εξουσιοδότηση κανονισμού (ΕΕ) αριθ. 640/2014 αποκλείει, συνεπώς, από την παρέκκλιση όσον αφορά την επιβολή διοικητικών κυρώσεων όλα τα είδη ζώων εκτός από τα βοοειδή και τα αιγοπρόβατα που πρέπει να καλύπτονται από τον κατ’ εξουσιοδότηση κανονισμό (ΕΕ) αριθ. 640/2014.
                  
               
                     (3)
                  
                  
                     Ως εκ τούτου, είναι σκόπιμο να αναδιατυπωθεί το άρθρο 31 παράγραφος 1 στοιχείο β) του κατ’ εξουσιοδότηση κανονισμού (ΕΕ) αριθ. 640/2014 κατά τρόπο ώστε η απαίτηση ατομικής αναγνώρισης να ισχύει μόνο για τα βοοειδή και τα αιγοπρόβατα.
                  
               
                     (4)
                  
                  
                     Το άρθρο 31 παράγραφος 2 του κατ’ εξουσιοδότηση κανονισμού (ΕΕ) αριθ. 640/2014 δεν προβλέπει καμία κύρωση για τις περιπτώσεις στις οποίες έως τρία βοοειδή και αιγοπρόβατα που δεν έχουν προσδιοριστεί δεν μπορούν να αναγνωριστούν ατομικώς, πράγμα που σημαίνει ότι τα ζώα αυτά έχουν απολέσει την ταυτότητα και την ιχνηλασιμότητά τους από οποιαδήποτε πηγή του συστήματος αναγνώρισης και καταγραφής των ζώων. Αυτό οδηγεί σε μια κατάσταση κατά την οποία λιγότερο σοβαρές περιπτώσεις μη συμμόρφωσης, που αφορούν μόνο τον αριθμό των ζώων που δεν έχουν προσδιοριστεί, θα είχαν ως αποτέλεσμα την επιβολή κυρώσεων, ενώ περιπτώσεις μη συμμόρφωσης που είναι σοβαρότερες επειδή αφορούν ζώα (βοοειδή, αιγοπρόβατα) που δεν μπορούν να αναγνωριστούν, δεν θα είχαν συνέπειες.
                  
               
                     (5)
                  
                  
                     Ως εκ τούτου, είναι επίσης σκόπιμο να προβλεφθούν διοικητικές κυρώσεις για τις σοβαρότερες περιπτώσεις μη συμμόρφωσης, δηλαδή τις περιπτώσεις κατά τις οποίες βοοειδή και αιγοπρόβατα που δεν έχουν προσδιοριστεί δεν μπορούν να αναγνωριστούν ατομικώς με οποιοδήποτε μέσο προβλέπεται στο σύστημα αναγνώρισης και καταγραφής των ζώων, ανεξάρτητα από τον αριθμό τους.
                  
               
                     (6)
                  
                  
                     Συνεπώς, ο κατ’ εξουσιοδότηση κανονισμός (ΕΕ) αριθ. 640/2014 θα πρέπει να τροποποιηθεί αναλόγως.
                  
               
                     (7)
                  
                  
                     Κατ’ αναλογία προς τον κατ’ εξουσιοδότηση κανονισμό (ΕΕ) 2021/841, ο παρών κανονισμός θα πρέπει να εφαρμόζεται σε σχέση με τις αιτήσεις ενίσχυσης, τις αιτήσεις στήριξης και τις αιτήσεις πληρωμής οι οποίες υποβάλλονται για τα έτη υποβολής αιτήσεων ή τις περιόδους πριμοδότησης που αρχίζουν από την 1η Ιανουαρίου 2021,
                  
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
         
            Άρθρο 1
            Το άρθρο 31 του κατ’ εξουσιοδότηση κανονισμού (ΕΕ) αριθ. 640/2014 τροποποιείται ως εξής:
            
                        α)
                     
                     
                        στην παράγραφο 1, το στοιχείο β) αντικαθίσταται από το ακόλουθο κείμενο:
                        
                                    «β)
                                 
                                 
                                    βοοειδή και αιγοπρόβατα που δεν έχουν προσδιοριστεί μπορούν να αναγνωρίζονται ατομικώς με οποιοδήποτε μέσο προβλέπεται στο σύστημα αναγνώρισης και καταγραφής των ζώων.»·
                                 
                              
                  
                        β)
                     
                     
                        στην παράγραφο 2 πρώτο εδάφιο, η εισαγωγική φράση αντικαθίσταται από τα εξής:
                        «Σε περίπτωση που περισσότερα από τρία ζώα δεν έχουν προσδιοριστεί ή σε περίπτωση βοοειδών και αιγοπροβάτων που δεν έχουν προσδιοριστεί και τα οποία δεν μπορούν να αναγνωριστούν ατομικώς με οποιοδήποτε μέσο προβλέπεται στο σύστημα αναγνώρισης και καταγραφής των ζώων, το συνολικό ποσό της ενίσχυσης ή της στήριξης, το οποίο δικαιούται ο δικαιούχος στο πλαίσιο του καθεστώτος ενίσχυσης ή μέτρου στήριξης ή τύπου ενέργειας δυνάμει του εν λόγω μέτρου στήριξης που αναφέρεται στην παράγραφο 1 για το συγκεκριμένο έτος υποβολής αιτήσεων, μειώνεται κατά:».
                     
                  
         
            Άρθρο 2
            Έναρξη ισχύος και εφαρμογή
            Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
            Εφαρμόζεται σε σχέση με τις αιτήσεις ενίσχυσης, τις αιτήσεις στήριξης και τις αιτήσεις πληρωμής οι οποίες υποβάλλονται για τα έτη υποβολής αιτήσεων ή τις περιόδους πριμοδότησης που αρχίζουν από την 1η Ιανουαρίου 2021.
         
         
            Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            Βρυξέλλες, 23 Ιουνίου 2021.
            
               
                  Για την Επιτροπή
               
               
                  Η Πρόεδρος
               
               Ursula VON DER LEYEN
            
         
         
            (1)  ΕΕ L 347 της 20.12.2013, σ. 549.
         
            (2)  Κατ’ εξουσιοδότηση κανονισμός (ΕΕ) αριθ. 640/2014 της Επιτροπής, της 11ης Μαρτίου 2014, για τη συμπλήρωση του κανονισμού (ΕΕ) αριθ. 1306/2013 του Ευρωπαϊκού Κοινοβουλίου και του Συμβουλίου όσον αφορά το ολοκληρωμένο σύστημα διαχείρισης και ελέγχου και τους όρους απόρριψης ή ανάκτησης πληρωμών καθώς και τις διοικητικές κυρώσεις που εφαρμόζονται στις άμεσες ενισχύσεις, τη στήριξη της αγροτικής ανάπτυξης και την πολλαπλή συμμόρφωση (ΕΕ L 181 της 20.6.2014, σ. 48).
         
            (3)  Κατ’ εξουσιοδότηση κανονισμός (ΕΕ) 2021/841 της Επιτροπής, της 19ης Φεβρουαρίου 2021, για την τροποποίηση του κατ’ εξουσιοδότηση κανονισμού (ΕΕ) αριθ. 640/2014 όσον αφορά τους κανόνες σχετικά με τις περιπτώσεις μη συμμόρφωσης σε σχέση με το σύστημα αναγνώρισης και καταγραφής των βοοειδών και των αιγοπροβάτων και με τον υπολογισμό του επιπέδου των διοικητικών κυρώσεων όσον αφορά τα δηλωθέντα ζώα στο πλαίσιο καθεστώτων ενίσχυσης για ζώα ή μέτρων στήριξης που αφορούν ζώα (ΕΕ L 186 της 27.5.2021, σ. 12).